Tesla overgår alle forventninger – solgte rekordmange biler i 2019

Elon Musk må have nydt nytårsaften ekstra meget. Tesla sluttede nemlig 2019 stærkt af med at nå sit estimat på 360.000 solgte biler i 2019 – ikke mindst på grund af et godt fjerde kvartal, hvor selskabet formåede at sælge hele 112.000 biler. Det fortæller selskabet i en pressemeddelelse.

Det er højere end de fleste analytikere havde vurderet og nyheden har da også taget Tesla-aktien til nye højder med en pris på 450+ dollars på Wall Street i løbet af fredagen. Aktien lukkede på 441,91 dollars.

De imponerende salgstal i fjerde kvartal bygger videre på den hidtidige rekord, der var 97.000 solgte biler i tredje kvartal af 2019. Samtidig fortæller Tesla, at de har bygget 104.981 biler i fjerde kvartal – og altså leveret 8.000 yderligere, som har stået på lager.

Model 3 tager slæbet

Ikke overraskende er det Model 3 der tager slæbet. Hele 92.550 eksemplarer af 3’ere blev leveret i fjerde kvartal, mens Model X og Model S samlet står for et salg på 19.450 eksemplarer.

Model 3 (86.958 bygget, 92.550 leveret)

Model S/X (17.933 bygget, 19.450 leveret)

Samlet: 104.891 biler bygget og 112.000 leveret.

Til sommer går en ny model, Model Y, i produktion. Musk sagde under fremlæggelsen af det seneste kvartalsregnskab – i vanlig positiv stil – at han forventer, at Model Y vil sælge mere end S, X og 3’eren. Tilsammen.

Senere i år går Tesla i gang med at bygge en ny kæmpefabrik, Gigafactory 4, i udkanten af Berlin. Teslas forventning er, at fabrikken hvert år skal producere en halv million biler. Fabrikken skal producere både Model Y og Model 3.

Tesla overgår alle forventninger – solgte rekordmange biler i 2019